b'\n_START_ARTICLE_\nHrvatska narodna stranka - liberalni demokrati\n_START_SECTION_\nPovijest\n_START_PARAGRAPH_\nDana\xc5\xa1nja Hrvatska narodna stranka "posudila" je ime od povijesne Narodne stranke koju su 1841. godine (isprva pod imenom Ilirska stranka) utemeljili Ivan Ma\xc5\xbeurani\xc4\x87, Ivan Kukuljevi\xc4\x87 Sakcinski i Ljudevit Gaj: bilo je rije\xc4\x8d o stranci koja je zagovarala otpor germanizaciji i ma\xc4\x91arizaciji, sna\xc5\xbean nacionalni identitet koji se o\xc4\x8dituje kroz svijest o vlastitoj povijesti, knji\xc5\xbeevnosti i njegovanje narodnog jezika u obrazovanju i javnom \xc5\xbeivotu, te izgradnju tada vrlo suvremenih politi\xc4\x8dkih i dru\xc5\xa1tvenih institucija. _NEWLINE_Pozivaju\xc4\x87i se na takvu ba\xc5\xa1tinu, suvremena Hrvatska narodna stranka je osnovana 13. listopada 1990. godine. U vodstvu se okupila ugledna ekipa biv\xc5\xa1ih najvi\xc5\xa1ih rukovodilaca Saveza komunista Hrvatske koja je 1971. godine predvodila tzv. Hrvatsko prolje\xc4\x87e i koja je u grubom unutarpartijskom obra\xc4\x8dunu bila "maknuta u stranu": prvom predsjednicom HNS-a postaje Savka Dab\xc4\x8devi\xc4\x87-Ku\xc4\x8dar, a u u\xc5\xbee rukovodstvo stranke ulaze Miko Tripalo, Dragutin Haramija, Sre\xc4\x87ko Bijeli\xc4\x87, Kre\xc5\xa1imir D\xc5\xbeeba, Ivica Vrki\xc4\x87, Slavko Me\xc5\xa1trovi\xc4\x87 i Radimir \xc4\x8ca\xc4\x8di\xc4\x87, koji naslje\xc4\x91uje predsjedni\xc4\x8dko mjesto u stranci 1994. godine. Sve njih tada je okupila vizija Hrvatske koju HNS do danas zastupa \xe2\x80\x93 moderna, gra\xc4\x91anska dr\xc5\xbeava jednakopravnih i zadovoljnih gra\xc4\x91ana. Od 2001. god. stranka je punopravna \xc4\x8dlanica Stranke europskih liberala (ELDR) ._NEWLINE_Nakon izbora 2000. godine HNS sudjeluje u koalicijskoj vladi koju predvodi SDP. HNS vodi - po nekima - najuspje\xc5\xa1nije ministarstvo: tada\xc5\xa1nji vo\xc4\x91a HNS i ministar javnih radova, obnove i graditeljstva Radimir \xc4\x8ca\xc4\x8di\xc4\x87 nakon \xc4\x8detverogodi\xc5\xa1njeg mandata Hrvatskoj ostavljaju vi\xc5\xa1e od 300 kilometara autocesta te tisu\xc4\x87e stanova iz programa poticane stanogradnje. Otvaranju autoceste prisustvovala je i Savka Dab\xc4\x8devi\xc4\x87-Ku\xc4\x8dar, koja je jo\xc5\xa1 1971. godine upozoravala na nu\xc5\xbenost izgradnje cestovne infrastrukture u Hrvatskoj._NEWLINE_2000. godine vodstvo stranke preuzima Vesna Pusi\xc4\x87. Pod njezinim vodstvom HNS stavlja naglasak na zagovaranje beskompromisne politike po\xc5\xa1tivanja ljudskih prava te izgradnju Hrvatske kao moderne gra\xc4\x91anske dr\xc5\xbeave, \xc4\x8dlanice Europske unije. 2000. godine odr\xc5\xbeani su i predsjedni\xc4\x8dki izbori na kojima je HNS-ov kandidat Stjepan Mesi\xc4\x87 izabran za predsjednika Republike. Svojim djelovanjem - koji neki nazivaju "detu\xc4\x91manizacijom" - Stipe Mesi\xc4\x87 je bitno promijenio imid\xc5\xbe i politi\xc4\x8dku kulturu Hrvatske._NEWLINE_Istovremeno, HNS 2001. godine postaje punopravnim \xc4\x8dlanom Stranke europskih liberala (ELDR-a); Vesna Pusi\xc4\x87 je obna\xc5\xa1ala i du\xc5\xbenost potpredsjednica te stranke od 2006. do 2012. godine._NEWLINE_Na hrvatskim parlamentarnim izborima 2003. osvaja HNS 15 od ukupno 152 zastupni\xc4\x8dka mjesta, me\xc4\x91utim - zajedno sa SDP-om - ostaje u oporbi HDZ-u pod vodstvom Ive Sanadera. _NEWLINE_2005. HNS se ujedinjuje se s LIBROM - strankom koja je okupljala dio \xc4\x8dlanstva i vodstva HSLS koji nisu pratili predsjednika HSLS-a Dra\xc5\xbeena Budi\xc5\xa1u u odluci da 2002. god. istupi iz koalicijske vlade; nakon tog ujedinjenja HNS dobiva dodatak imenu - liberalni demokrati. _NEWLINE_2008. godine vodstvo stranke ponovno preuzima Radimir \xc4\x8ca\xc4\x8di\xc4\x87, koji naglasak manje stavlja na pitanje ljudskih prava, a vi\xc5\xa1e na gospodarska pitanja. _NEWLINE_Vesna Pusi\xc4\x87 2008. godine preuzima funkciju predsjednice HNS-ova Kluba zastupnika; ona je tako\xc4\x91er izabrana i za predsjednicu Nacionalnog odbora za pra\xc4\x87enje pregovora s Europskom unijom. _NEWLINE_Prva predsjednica HNS-a Savka Dab\xc4\x8devi\xc4\x87-Ku\xc4\x8dar preminula je 2009. godine._NEWLINE_Na  hrvatske parlamentarne izbore 2011. HNS je iza\xc5\xa1ao u pobjedni\xc4\x8dkoj koaliciji sa SDP-om, IDS-om i HSU-om. U aktualnoj (2014.) Vladi RH su 4 ministra iz kvote HNS-a \xe2\x80\x93 prva potpredsjednica Vlade i ministrica vanjskih i europskih poslova Vesna Pusi\xc4\x87, ministar gospodarstva Ivan Vrdoljak, ministrica kulture Andrea Zlatar Violi\xc4\x87 i ministrica graditeljstva i prostornog ure\xc4\x91enja Anka Mrak Tarita\xc5\xa1. U Hrvatskom saboru, HNS-ov klub broji 15 saborskih zastupnika; na \xc4\x8delu Kluba je Jozo Rado\xc5\xa1._NEWLINE_Naglasak na pitanja ljudskih prava prenosi Vesna Pusi\xc4\x87 i u rad Ministarstva vanjskih poslova RH, gdje je ministrica: Hrvatska tako u UN postaje jedna od 11 zemalja-\xc4\x8dlanica LGBT Core Group, na negodovanje socijalno konzervativnijih grupa u dru\xc5\xa1tvu Hrvatske. _NEWLINE_U o\xc5\xbeujku 2012. godine za predsjednika HNS-a na 11. Izbornom saboru stranke ponovno je izabran Radimir \xc4\x8ca\xc4\x8di\xc4\x87, dok su za potpredsjednike stranke izabrani Vesna Pusi\xc4\x87 i Ivan Vrdoljak. Na 12. Izbornom saboru 23. o\xc5\xbeujka 2013. za predsjednicu Hrvatske narodne stranke - liberalnih demokrata izabrana je Vesna Pusi\xc4\x87. Specifi\xc4\x8dnost HNS-a, na koju je stranka ponosno ukazivala, je da su sva tri predsjednika (Savka Dab\xc4\x8devi\xc4\x87, Radimir \xc4\x8ca\xc4\x8di\xc4\x87 i Vesna Pusi\xc4\x87) blisko i prijateljski sura\xc4\x91ivala daju\xc4\x87i si me\xc4\x91usobnu podr\xc5\xa1ku u izgradnji stranke, ali i usmjeravanju hrvatske politike ka vrijednostima koje su kao pojedinci i stranka \xc5\xbeeljeli ugraditi u vlastitu zemlju. To se u znatnoj mjeri promijenilo u sije\xc4\x8dnju 2014. godine, kada je Radimir \xc4\x8ca\xc4\x8di\xc4\x87 - jedan od osniva\xc4\x8da i biv\xc5\xa1i predsjednik stranke - izba\xc4\x8den iz stranke odlukom Predsjedni\xc5\xa1tva HNS-a, uz obrazlo\xc5\xbeenje da njegove politi\xc4\x8dke aktivnosti \xc5\xa1tete stranci. Radimir \xc4\x8ca\xc4\x8di\xc4\x87 postao je predsjednikom nove stranke nazvane Narodna stranka - reformisti koja je na hrvatskim parlamentarnim izborima 2016. osvojila jedan mandat._NEWLINE_HNS danas ima vi\xc5\xa1e od 45 tisu\xc4\x87a \xc4\x8dlanova (stanje 2012. god.), organizacije u svim \xc5\xbeupanijama i 496 podru\xc5\xbenica u gradovima i op\xc4\x87inama. _NEWLINE_U stranci djeluje i vi\xc5\xa1e od 20 interesnih odbora u kojima \xc4\x8dlanovi, u skladu s vlastitim znanjima i interesima, sudjeluju u formiranju strana\xc4\x8dkih programa. Posebno aktivni su Mladi HNS-a te \xc5\xbdenska inicijativa. 2005. godine osnovana je HNS-ova Politi\xc4\x8dka akademija u kojoj su se dosad obrazovale tisu\xc4\x87e \xc4\x8dlanova. Stranka od 2004. godine dodjeljuje nagradu za najboljeg aktivista ili aktivisticu nazvanu po Kre\xc5\xa1imiru D\xc5\xbeebi, jednom od osniva\xc4\x8da HNS-a i aktivnom sudioniku u izgradnji kulture kvalitetnog i odgovornog promi\xc5\xa1ljanja hrvatske sada\xc5\xa1njosti i budu\xc4\x87nosti, na koju se ba\xc5\xa1tinu HNS i nadalje poziva._NEWLINE_Nakon \xc5\xa1to je HNS odlu\xc4\x8dio u lipnju 2017. godine poduprijeti nestabilnu ve\xc4\x87inu HDZ-a, mnogi su \xc4\x8dlanovi dobrovoljno iza\xc5\xa1li iz stranke (me\xc4\x91u njima i \xc4\x8detvero zastupnika u Saboru), te se na \xc4\x8delu sa zastupnicom u Hrvatskom saboru Ankom Mrak Tarita\xc5\xa1 utemeljili novu stranku Gra\xc4\x91ansko-liberalni savez (GLAS).'